送吳彥歸番陽
作者：黄庭堅
朝代：宋

paragraphs: 學省困齏鹽，人材任尊奬。
倥侗祝螟蛉，小大器罌瓬。
諸生厭晚成，躐學要儈駔。
摹書說偏旁，破義析名象。
九鼎奏簫韶，爰居端不饗。
青衿少到門，庭除晝閒敞。
竹風交槐陰，三見秋氣爽。
時頼解事人，載酒直心賞。
吳郎楚國材，幽蘭秀榛莽。
彥國吐嘉言，子將喜標榜。
平生欽豪俊，久客慕鄉黨。
虛齋延灑掃，薄飯薦腒鮝。
詩句唾成珠，笑嘲愜爬痒。
春夏頻謝除，曾未厭來往。
歸雁多喜聲，寒蟬停哀響。
黄花滿籬落，白蟻鬧甕盎。
留君待佳節，忽忽戒徂兩。
親戚傷離居，交游念疇曩。
棋局無對曹，摴蒱失朋長。
問君去爲何，雲物愁莽蒼。
壽親髮斑斑，千里勞夢想。
家雞藁頭肥，寒魚受罾網。
甘旨蔌中厨，伊啞弄文襁。
此行樂未央，安知川塗廣。
深秋上滄江，遠水平如掌。
人生要得意，壯士多曠蕩。
野鶴被籠樊，江鷗戀菰蔣。
本來丘壑姿，不著芻豢養。
寄聲謝鄉鄰，爲我具兩槳。
有路即歸田，君其信非誑。